정조 23년 · 목
忠淸監司李泰永狀啓以爲公州判官金箕應牒呈內本州生員柳鎭穆幼學林博儒農書册子上送云故册子監封上送○鎭穆册子略曰臣伏奉綸音敢將訓農治農利農害農者條列爲十五目一曰申明鄕約法董勸農民也臣竊勸村閈服田力穡不暇自逸者水旱不能飢其身若懶夫懶婦之悠悠汎汎晏起早息者豐年不免於飢凶年不散而之四則率多姦宄之行苟使任蒭牧者宣上德意助匱恤之勤者奬之懶者威之則務實之政成敎於國人人焉可使緣南畝而飽終歲矣然而一路之地廣也道伯不可以躬勸一邑之民衆也邑宰難能以面飭臣意莫如申明鄕約舊法一面定都尊位一里置都約長必擇有地閥才行之爲面里望者王張約令待朝家農書頒下分作十二月令凡係農家合行職業每月初讀法而詰之先時後時不違其令徂畛徂隰俾適其宜貧乏者勸鄰而助之怠忽者齊會而警之則此便是面田畯村保介而古先王化民成俗之治不出乎鄕黨比閭而擧而措之於一域之內矣臣嘗觀蘇軾眉州遠景樓記一人掌鼓一人掌漏以號令農事者頗有近於鄕約之規故名臣金正國之爲嶺伯也請行呂氏鄕約法仍請農書蠶書之布行臣之此言未爲無稽仍竊伏念年前鄕飮酒禮鄕約儀之編成册子數十行誥八方者寔出我聖上行王道新舊邦之苦心而原書束閣於校宮古法鑿枘於今俗雖有大聖人作爲奈無良有司擧行臣由是慨恨與社中一二士友議行鄕約或有難之者聖上試令藩邑先從一面一村而依古法飭行果能無弊而有效播告中外取次倣行而節目具在前頒册子不過按而行之而已一曰分田三等而付種移秧各隨其宜也蓋移禮卽農家之徼幸也村諺曰移秧爲懶農出蓋以鋤功之有省貧而懶者喜爲之旱年輒先農臣聞古昔盛際藩臣不敢以移秧二字登諸狀聞農民尋常之業官未之禁一坪之耕九分皆注秧也雖以去歲言之巨堰大洑在在枯涸罔有禾稼若付種而費力者乃克有秋野民之乾播爲業者所收如舊其不可罪歲之旱而勉修人事也審矣然而移秧久爲便民之務勤農惰農一例成俗縱不得一切行禁臣請以分田三等之說論之一是洑堰水厚之處也此則無患乎移秧之愆期也一是無水乾坪待天雨而移秧者也乾坪之田性燥而地堅入水不洩決水亦易設不得趁時移秧種以田穀雜種可無陳荒之慮矣一是洞畓之無水源而有濕氣者也此則一違當節之雨無水而不得移禾秧帶濕而無以播雜穀臣意則有水之洑坪無水之乾坪付種移秧任其所欲若洞沓之沮濕處預蓄雪水飭令付種設有旱乾不至金然失手秋後看坪時洞沓之遇旱見陳者雖是初未移者不許執災則當年雖有白徵之冤翌年必無更陳之患至如未移乾坪之代播者雖得食實用今年例特許免稅則恐有合於勸懲農民之政矣一曰沿野邑各倉儲置雜穀種還以備代播也去年之旱如無朝家雜穀勸種之令則窮民必無一粒所收其能活命而卒歲者皆聖恩也第雜穀之種野邑無倉積野村無罌儲遇旱代播之時斗直近百錢而場巿絕買賣坐於無種而陳棄者多矣自今以後野沿各倉別置雜穀還上待畢移秧分給民間則不旱而足爲窮節補乏之糧値旱而可作秧田代播之種矣一曰廣開堤堰以通水利也近俗以謀築堰洑者指爲迀闊之人然而胡瑗湖州之學有治事水利之名則士之存心仁愛者可不以度土功利水道爲務哉蓋有水然後可以築堰而儲水近來川澤枯渴昔之堤堰幾盡乾涸如洪州之合德防築未得沾漑他尙何說勿論山野防川開洑引溝通水者多有之每當移秧之節野廣田連而洑流甚細不得遍沾如遇小旱輒患斷流洑渠之所引者用之於夏三朔秋冬春則放之于川臣意則就洑渠傍閑曠地別築一大堰冬春受水夏節添洑則水源無窮遍漑有餘但作事而謀始甚難爲役而費力不些許令洑渠下居民訴官相地苟合築堰者則助糧調丁量宜施行恐爲興水利一事也一曰嚴山禁以厚水源也山腰以上無敢犯耕本有法禁徒法不行爲守令者以帳外之收稅爲利一任火畬遂使斧斤日尋耒耟歲墾山勢峻急田沙流下大江以至揭厲長川無用橋梁山不深而雲雨不興灘爲淺而洑堰斷流尤可悶者松禁蕩然官村柴木斫用方長之松鹽盆煮燃折用可材之松宮室棺槨舟車之材姑捨是洑堰之防築村里之藩籬山不養松何處得來第山甿之資爲食者火田也未能防之於早猝然行禁則蚩蠢之民不解法理反有怨咨火田之規今年耕明年陳耕陳無常先就間年所陳處毋得更墾次第申禁至如公私薪柴之稱松匠作者立法嚴禁則恐爲厚養水源之本也一曰頒下水車之制以利引水也近年以來田家之病於旱甚矣如得水車之制則不但利農亦切於救火昔在先朝取其制於燕行命造水車擬頒下中外寢不行若其制作之工費不些非鄕村所可辦則可以已之無已則以作之之規用之之法詳細布諭則其爲有助於農大矣若役車篝車之屬西北則有之他道農路多崎嶇不得用矣一曰均分水利以惠小民也旱歲農人必欲榷利爭水不公而村豪里强或不無爲已專利之患小民力弱旣不能抗且不敢訟官長非不欲察飭野外事無以盡知救弊均利之道亦莫如鄕約之申明所謂村豪里强者應爲鄕約之紀綱者也若因朝家命令設立鄕約主幹社令則除非甚無良者夫豈忍獨專水利自速民謗耶以此意添入鄕約節目中邑守亦加廉飭則民農之受惠大矣一曰參考農家集成成爲今農書也集成之書卽農者之大經大法而第以臣田舍經驗言之亦不無古今之異峽野之別有未可以一槪論也治田之功山峽則以加糞之多多爲好野地則糞過而遇旱又遇雨則非坐損有蟲災本道之如內浦諸處湖南野沿麰田外多不糞田且農家之至難者糞也取糞之法牛馬之所踏也竈堗之取灰也晚春之細草也初夏之嫩葉也農戶之有牛馬者十少一二灰則用之於播麥種綿更無所餘嫩葉細草非茂林曠原無以採取近來野土皆闢牛馬無處放牧爲野農者於何取草乎莫如代糞而入生土不糞而加三耕此集成之所略言而未道其詳也農民之注秧多而付種少者爲其功力之倍省也若於春付種之後待苗茁可合移種之時拔取稻苗更爲治畓如移秧之爲則省功如移秧食實如付種且於移秧前耕治水田一如移種之樣此農人所云虛沙彌也及夫移種也更爲移種如初則莠稂盡祛地力倍饒與付種無異此又集成之所不得明言也集成書無論稻之早晚浸種過三日後漉出而播之蓋以浸水三宿則易於生芽故也早稻種則若値春寒之甚芽生者易傷決不可浸水也粘稻種則雖一日浸水不善立苗晚稻不特三日雖旬目浸亦好田穀種浸水亦佳穀種愼勿置房中恐襲烟火氣亦勿着地上恐傷濕土氣太田之根耕者有毒氣濕變而燥腴化而瘠種秋麥後受朝夕洗米泔水和溺加田則宜麥而土性不變秧基之糞如草根木筍鷄狗猪蠶之糞俱好而多得甚難有水畓則莫如破壁破堗之舊土生黃土之有津液者而苗少長後加溺則甚好此是易得而宜苗者凡治農之具富者未必恤而當爲貧者思其簡易之道此集成之所未言者也集成云水綿種漬以屎灰屢漬屢乾大如彈子而種之則糞不加而自茂又云稻苗初生後決水而但使苗根不露覆枯薪於苗上而放火則稂莠不生功力大省苗茁倍常村有一農人依其法爲之綿種凘腐而不生穀苗火餘因枯遂失當年之農乃曰盡信書不如無書此由試法之失其方而然也大抵農民多愚迷治田養苗不可用危道集成中如此類者間多亦不可不更詳也所謂正金稻爲名者以早熟之故農家多種而少受風不成實決不可多種也有杜沖租爲名者或云自倭國來十數年來始種於湖西霜落後始熟有風而不甚爲災穀性待霜故早霜亦無害此則集成府無之稻名也此亦不可不詳載於今農書者也一曰夏月農時之不擾民也五六月之間移秧早晚鋤禾先後以時刻爭是月也麥糴方張此則勢之不可已者至於各邑番布當月條之出徵者正在夏節劇農之時推捉之令隣族之徵大有妨於及時之農臣意則夏三朔當捧價布或進於春或退於秋推奴徵債例於春分後退聽而諸般詞訟之侵擾村里者竝令姑停務令農民專意田事似有合於農不失時之道矣一曰綿田給災以勸綿農也旱田之不執災以兩種之故也綿田則一種不再雖失花農元無災名以是每當種綿之節輒生憂懼或多已之者若値綿農大無之秋似宜分數減稅而此是無於法者亦不可永爲定制惟在臨時稟裁焉一曰水田飭種秋牟以裕農食也窮夏農糧莫緊於牟野地之民沓多田少無以廣種畿湖則秧節稍早沓不可種牟自湖西錦江以南曁兩南野沿水田種牟刈取後移秧猶早且牟田必加糞如溺故在禾穀大有益焉富人多田者非半作不許人耕牟此非古道乃近來富人益富之利心而亦見鄕俗之不美矣申飭地方官凡有水田種牟者田主毋禁亦毋得取稅則似爲足麥裕食之一道矣一曰倣行社倉法以助種糧也朝家之置糶糴本爲窮民之補助也分種分糧之糶必趁春夏窮節者雖有已成之官規而貧戶之孰爲緩急種耘之必適時候官未之詳而村有眞如穀品之甚精斗斛之無欠吏或爲奸而村無浮費臣意則倣朱子舊法許置社倉則貧民之有賴於種糧者似有勝於官門之遠受矣第以糶糴之公物置之村社之私庫典守至難捧斂未嚴此則村不如官是故社倉便否甲乙貳論今若申明鄕約法有主管之人有使令之人則決無疏虞之慮鄕約不得行則社倉亦不可設矣一曰春夏耕耘必先窮農也鰥寡之老無子者卽王政之所惠鮮隣里之所矜憐也每當耕耘之時雖有如干土地老不能躬役貧無以雇人不徒愆時率多陳廢且班民之無奴者單丁之有病者與鰥獨無異若得朝家德音設行鄕約古法定爲社令齊合衆人之力先治窮戶之農若八家養公田之爲則其田非甫田之巨役不過用暫時衆力可了耕鋤如無飭令之添入社約則鄕俗貿貿每有不克終之慮貧農助恤最爲農政之所急玆以鄕約之說敢爲架疊之論一曰博訪治牛疫法附之農書也近來間有牛疫鄕村民人全昧治法牛病十少一幸一牛價爲數十金優爲小民一家之產倘失於疫旣先農矣又敗家焉或云蕉根汁蘇葉水木麥湯甚宜村間之芭蕉甚稀此是養牛者之不可不種者此外必有雜藥之合試者廣加採問附錄於農書中則恐爲愛牛之一助矣一曰貴農勸士化成鄕俗也欲使民風俗習導以歸之於天下大本之業則要在貴農貴農之道要在勸士士者民之表也今聖上有勸農之綸而彼甿之農者愚無知焉有求農之書而惟士之農者讀而知之苟使士之處於野者體吾君心勸吾民農先率士夫家遊衣食無恒心之類返于南畝仍令下戶編氓之目不知書者起懶而知勸則農學大明農書相習士與農同業而爲一人無放辟國享安富乃若勸士之道臣非謂賞也亦非謂刑也古有力田科其法臣未之詳惟鄕約古法可使民德歸厚俗尙務實而貴農之訓服農之法后告于士士告于農雖懶必勤雖愚必智不賞而民勸不威而民畏豈不休哉○博儒册子一擇立農官以勸課勸慢付之殿最董勸惰農也民之勸農似不待董勸而常人之情每患狃安而厭勞以至惰農自安或受之飢臣愚以爲勸課起惰之道莫如擇出各邑面里中有地閥有風力者一人名曰勸農官使之巡勸坊曲賞勸而罰怠仍令道伯考其勸課之績而付之殿最以爲黜陟而懲勵則恐爲勸民之一道一禁山養木以厚水源也昔之深山巨谷盡爲童山淺麓營邑之柴炬必取乎松木海斥之煮鹽必用乎松木高峯絕頂率歸於火粟初無山腰之可論夫如是故土崩而川澤涸江淺而水根竭水功之不興直由是耳臣愚以爲使峽邑守宰申禁山腰火粟護養諸山樹木恐爲厚水源之一道抑亦爲利農器之一要一改修川防增置堤堰以通水利也苟使爲吏者修起蕪廢如王景增石爲防如嚴礪湖州之學有水利之名汝南之塘有都水之椽疏處無不疏淳處無不渟則關中無凶年揚州民歸本者其在斯矣昔朱夫子奏救荒事宜狀以爲捐出荒歲蠲稅賑飢之財募民興役修築陂塘則救災興利一擧而兩得云云臣愚竊謂使牧伯詢究興水處卽發倉穀募民築堰俟其役畢卽令蒙利田夫依一上例備納所發倉穀則於公別無所損於民爲利不些一修防置堰之後嚴立科條以均漑灌也防堰之築旣有遠近之分灌漑之利自有先後之序而若勢家之兼幷土豪之武斷不無遠者先近者後之弊則貧弱者不得蒙均施之澤富强者益肆其擅幷之習臣愚以爲嚴立均水之法編之農書每年灌漑之時使農官依科條計田灌水禁抑爭鬪恐爲均水之一道一頒行水車制度以利水功也田家農器之利莫大於是而顧我東俗豈無能行之人乎環江大野處處可用而財力所費不能自辦則其何能修其事而盡其利乎臣愚竊謂廣採制度頒行州郡使之措施於可用之處則未必無補於利水功之一道一定立限田法以起惰農也井田一遠而田無定制經界不行而土無限界豪右之專封者竸至連阡之廣窮民之失業者曾無立錐之土雖使八口之上農家借田於富人而畢竟辛苦之粒盡輸於富人之庫殆朱夫子所謂富人輸其賦太半者也壠上扶犂之兒不免手種而腹飢則此正無恒心而無恒產者也惰農自安不昏作勞只由是也井田之制雖難猝行於偏邦而宜少近古定立限田法大小貴賤自有定數使一夫餘夫各自有土隨力有收則庶可以起其隋而敏其業矣一分畓三等以爲移秧付種代播也我國古無注秧專務付種而近來之處處注秧以其功省也大抵畓有高下之等土有燥濕之分使下濕而有水根處定爲移秧高燥而無水根處定爲付種使不得變移間又有不高不下半燥半濕兩難於移秧付種者則姑使之注秧若遇時兩之愆則又使之及期代播若有付種處之注秧而陳棄者則使不得擧論於災減付種而不得食實者另飭給災使田野愚夫知有勸懲以此分等編之農書曉示坊曲每當春初使農官以此申諭恐爲勸民務農之一道一沿邑各倉換置雜穀還以備代播之種也沿野無漑之土每患愆雨不移必貴及時代播峽邑則率多雜種而野邑之民何處得來臣愚以爲移輸野邑還穀換出峽倉雜種恐爲備種之一道一還餉分給必於當農前一次優給以備農糧也我國還餉之弊每由於累次分給中間尾閭盡入於下吏之弄奸畢竟入手不滿於數日之糊口其何以助農糧而服田功乎況勸農之道莫先乎不違時而每當五六月移秧之時輒費一二日擔負之勞非徒無益於助糧抑亦有害於違時臣愚竊謂以此嚴立科條每於始農之前一次分給毋使方農之民暫時費力恐爲勸農之一道一申明鄕約法以爲資力務農也務農之道雖在於勤勞而怠惰之習每由於人力之不齊故富而衆者不患夫及時力稼而貧而寡者不免乎後時而失農此其勢末由也古人之所以有借牛借鋤之俗而敦睦之風孝悌之化所由興也爲今之計莫若申明鄕約法使農官定爲約長曉諭愚民使之分力救助以敦風化恐爲務農之一道一貴重農夫使民趨農也農者四民之一也自古賢人莫不勤於壟畝東國之俗獨以農業爲賤擯而不與於土夫之列棄而乃在於工商之下且以朝家用人之科論之只以文武南三等爲尙而至於農夫則自棄於進取惰於耕者入於工苦於耘者入于商不入于工商則又入于行乞苟究其由專在於賤農夫爲當今務者莫如貴重農夫使工者反於耕而商者歸於耘凡諸失業於文武者使不得恬嬉至如僧尼巫覡之遊衣遊食者使之申禁一切驅之于農則不勸而自勤於農矣貴之焉如何重之焉如何擇其性勤質厚者使爲農官選其善爲勸課者升之爵秩則民之趨農若水之就下敦本厚生之道不在斯歟一嚴禁烟茶以廣農田也峽邑宜土太半是烟茶之田雖以沿野言之無處不種空使宜穀之土俱作無益之費若曰此亦爲民利云爾則誠有不然者與其烟茶而易五穀孰若種穀而使是穀加賤也哉至若御供不可闕也只令三登鎭安等宜土一邑別令入貢亦不爲無義臣愚以爲以此編諸農書使不得種恐非務農之失策一相土品卞穀性以課耕種也土之差等不過曰峽野也高下也饒瘠也峽則冷也宜於早熟之禾野則煖也宜於晚熟之禾高之燥也而有乾播之利下之濕也而有水播之利乾播者每患乎水耘而無水耘而善熟者黑秥禾斗應水利禾山於里禾之類是也水播者每患乎浸水而遇浸水而不傷者水不知禾東宜禾如術禾之類是也饒則土性甚剛不必加糞多耕而宜於性堅之禾惡正金禾玉著光禾是已瘠則土性甚薄必宜累耕多糞而宜於體肥之禾黔不禾赭葛禾是已其他玉山稻景上禾之宜田宜沓密多利唐鞋禾之宜旱宜水者有足以防災而救荒以此卞宜庶無愆農乃若土性雖卞穀品雖審都不如及時耕種注秧與付種必以穀雨前爲限諸穀播種亦不失芒種之期每歲春初使農官徇路而諭俾緣畝愚民眞知節氣使不失時庶幾有補於勸課之萬一一勸民節用務實祛文以敦民俗也我國民俗無意於質實而徒尙於浮華雖在閭巷匹庶擧皆衣紬服苧以至走卒賤隸莫不服袍着鞋文章無貴賤之著財用有衰耗之弊靡然一世將至於莫可收拾之境爲今之計莫若革去浮華務尙質實嚴立科條使士庶不得衣紬服苧賤隸不得衣袍着鞋則民有餘粟餘布國有蓄穀蓄財何憂乎惰農乎何難乎勤業乎○備局啓言公州生員柳鎭穆所陳册子有草記之命矣取見册子則其一申明鄕約董勸農民事也鄕約非不美矣而此乃抱道之士行之一鄕之事也朝廷敎化之本則在於學校今若不先學校而只行鄕約固知鄕黨之間必多講以明之之人而鄕爭之弊武斷之憂亦難保其不在於其間此我聖上所以特頒鄕禮合編俾知先王導民之義古人範俗之規要使有志之士聞而興起而不令營邑董以行之者也且以所陳眉州之俗言之雖非鄕約一成俗之後其樂赴農功如此此在良長吏奉行之如何其一分等之田付種移秧各隨其宜事也移秧漸多之弊實爲老農之憂歎所陳中洞沓之遇旱未移不許執災乾坪之代播食實者特許免稅云云行必有效言果可採而洞沓未移之不許執災終近覇道乾坪代播之永許免稅亦關後弊置之其一沿野各倉儲置雜穀以備代播事也已奉聖敎申飭諸道量宜分置仍令穀名石數懸錄會案以爲代播種子預備之地謹當自本司時加提飭其一廣開堤堰以通水利事也堤洑修築已有飭令洑傍閑地別築大堰云云言非綴拾而慮在煩撓雖不必禁防亦不可施行其一嚴山禁以厚水源事也火田之弊已入聖燭而凡事一壞防限之後則每難一朝而痛革今此先就間年所陳處無得更墾次第申禁之論蓋出皇明丘濬兼幷之家抑其新買不期均田自歸均田之餘意也實爲必可行之法而法之行不行在於守令以禁養多者爲治最中一事或不無助向以登聞一二之意附陳於他覆啓至於官村柴木之䂨用方長之松此乃三十餘年以來之弊也村間則固不可猝地發禁反貽吏校誅求之習而官府爇松斷是當禁之事官府不敢爇松則小民自不敢輕犯以此嚴飭其一頒下水車之制以利引水事也水車之不可遽行役車之各異其俗已陳於他覆啓置之其一均分水利以惠小民事也爭水之弊在在皆然設如所陳申明鄕約旣難盡責以扶弱之義反恐適足爲專利之資惟在邑倅臨時運意祛其太甚其一參考農家集成成爲農書事也所謂糞田也治沓也浸種也養麥也秧基也種綿也正金稻之不可多種也杜沖稻之耐霜耐風也集成之或所略言也或不明言也或所未言也或宜更詳也或所不載也其所爲說間多理致而要是法是粗粕而成於巧巧非襲取而得於勤農書不如老農老農不如勤農編書一款徐俟指敎其一夏月農時之不撓民事也各邑番布之夏節當捧者或進於春或退於秋云云在常年雖難闊狹在今年容有可議而若論最劇之農時則五六月是耳兩朔當捧之捧於七八月恐無大妨於京外分付道臣詳度各邑事情如可有效則預爲往復於各該衙門停當其期限以爲一分寬紓之道似合便宜其他諸般詞訟不但推奴徵債之春分後退聽稍知治法者切戒農時之推捉此則自有道臣考察其一綿田給災以勸綿農事也綿田給災多有恩例而有難定爲每年之恒法恭俟處分之如何其一水田種牟以裕農食事也水田種牟三南之大利無論貧富賴此實多而若不令田主與知而又不許分其利則非徒貧民不便於借耕將使爭訟䌓興村里紛拏自官飭禁一款置之其一倣行社倉法以助種糧事也社倉之法旣有朱子定論豈容他議而此與鄕約相爲表裏如有一鄕之善土講而行之則同社之民孰不樂趨而若欲遍行則官府之積尙多虛簿私倉之儲尤難句檢此諸道各邑所以或有或無或古有而今無或古無而今有任其便宜不爲一切之朝令者也今亦依前置之其一春耕夏耘必先窮農事也借牛助糧之飭專爲窮農每勤聖諭今此定爲社令之論誠爲剴切而令煩則反弛一付道臣使之考察其一博訪治牛疫法附之農書事也牛疫治法本有民間之流傅者所陳中蕉根汁蘇葉水木麥湯等物皆是民所已知之藥其他方文亦非一二而姑無新方之可以頒行者其一貴農勸士化成鄕俗事也以貴農爲勸農之要以勸士爲貴農之本又以力田之科爲勸士之道其條不紊其設有據而畢竟以鄕約之講行爲歸趣第觀農政之漸有成效一依漢法別立孝悌力田之科亦赤爲晚請今姑置之敎以嘗見先正宋文正敍公州牧使申洬所編農家集成曰朱子書中勸農文數條固群黎百姓之所日用者其曰孝悌其曰禮義未嘗不竝及於修堤翻土之榜則不待他求而知所以用其力矣旨哉言乎可以爲農家之指南化俗之源委而近見公車日堆之章未有說及此者惟公州生員柳鎭穆能言之編是書者卽公牧也今於一百四十有六年之後其言又出於公之士者可謂奇哉所陳十四條皆是南康榜文之支流也其所謂申明鄕約董勸農民者卽朱夫子中春之月載酒食出郊延見父老以告農桑之務孝悌之方也其所謂付種移秧各隨其宜者卽朱夫子浸種下秧深耕淺耨之意也其所謂雜穀代播者卽朱夫子趁時犂翻多種二麥之法也其所謂頒下車制者卽朱夫子有塾者賴車戽之術也其所謂均分水利者卽朱夫子陂塘淺漏合力開掘之策也其所謂農時不撓者卽朱夫子貧民下戶枉被追呼之諭也其所謂綿田勸農者卽朱夫子以星子知縣王文林種桑等法發下三縣之規也其所謂倣行社倉者卽朱夫子以諸葛千能等家米置倉給貸之論也其所謂耕耘必先窮農者卽朱夫子窮民歡喜之本也其所謂訪治牛病者卽朱夫子耘犂之功全藉牛力及時餧飼不得宰殺之訓也其所謂貴農勸士者卽朱夫子學道修身興起民戶之旨也若其嚴山禁者卽朱夫子所不言而以其南方多水而少山也此固已試於古昔者專係於守令董飭之如何自廟堂以所進册子中條件關後錄行會於本道外七道及華城府俾各看詳勸飭管下守宰可以效倣者着意採施期有實效其中糞田之利尤爲要切於作農柳條之排田也浦泥之和灰也蓋屋之朽稿也醎水之澆土也以至地肥則鋪檟葉而防蹲縮土浮則拘細沙而收倍利自有妙方惟人不行此在勤與惰之間耳故向於綸音拈出勤之一字以爲一篇之字眼今此敷柝能以勤爲歸亦甚嘉乃以此批旨下送該道使之謄給於柳鎭穆處又啓言公州幼學林博儒册子有草記之命矣今此所陳十四條中十條與公州生員柳鎭穆所陳册子大同小異別無可以稟處其中定立限田也分還合等也嚴禁烟茶也勸民節用也乃是柳鎭穆册子所無之條件而限田則言非不是有難遽議烟茶則禁之固易亦不無效害之相參至若御供不可闕云云其所爲說極爲猥屑鄕儒雖不識似此事體道臣豈可不察該道臣推考勸民節用之道內以卿士大夫外以方伯守令卽其表準也倘體前後崇儉抑奢之敎民將不令而行如其不然雖日頒禁條徒爲擾民之資今姑置之惟是分還一事不無可採大抵月三分給之法爲慮愚民食之不節間以旬分而其實則反多勞費不如合三等之爲使此有可以一言譬曉者大小民人之不願巡還必圖別還者不過以巡還則費多而齎歸者少別還則費少而齎歸者多也以此推之利害可知令道臣試之營下邑民若爲便行之列邑亦無不可請以此分付允之敎以限田事言非不好勢難容議雖以三代盛時言之一夫受田夏爲五十畝殷爲七十畝周爲百畝民生日用之䌓田亦加畝蓋可知也晉太康時雖有一夫七十畝之制而其還其受史不傳法魏孝文始令均田而不過因田之在民者而均之唐太宗口分世業之規亦倣於此及至永徽間兼幷如故蓋自秦至今千六百年能行授田均田者不過二百載自不得不罷其勢然也以我國六路帳付之田總較之京外人口除文武官三千餘人雖人給一結不足爲六百六十三萬六千餘結朝家自御極之初首先留意於經界之政每一念至夜輒繞榻而未得其要者此也分還合等事有班名而無率丁者借乞隣里而受還也每每閪失自是通患而雖於數三斗受去之時猶不免官屬之侵漁店主之費用況其數三包竝受其能專一於種資農糧有未可必姑爲試可於一二邑亦未爲不可烟茶事利害相半有如禁釀不可輕議新豐張公之言足爲可據勸民節用事惟在朝廷導率之如何何責乎民自卿等苟存心於師儉自可如置郵予亦以此自省矣